정조 4년
庚子二月十三日午時。上御誠正閣。晝講入侍時。特進官蔡濟恭。同知事鄭民始。參贊官南柱老。侍讀官李儒慶。檢討官徐有成。假注書趙興鎭。記事官徐龍輔金載瓚。宗臣安昌君燝。武臣副護軍白東毅。大司憲徐有慶。獻納柳孟養。以次進伏訖。上讀前受音訖。儒慶讀奏。自古者民有三疾。止取瑟而歌使之聞之。上讀新受音訖。儒慶陳文義曰。三者之疾。皆由氣質之偏駁。其所變化之方。惟在聖人導率之如何。伏願深留聖意焉。紫之於朱。鄭聲之於雅樂。疑似易眩。辨別甚難。須是下得致知工夫。然後可以明辨矣。此等處。益加體念焉。上曰。下番亦陳文義。有成曰。予欲無言之敎。其時爲子貢而發。以聖人平治天下之心。豈欲含默不言。而學者之觀聖人。但求之言語之間。不能察於踐履事爲之實。聖人以此警之。末世以降。文益勝而質益少。言愈多而理愈晦。實效未見。寧不如無言之時矣。上曰。經筵官亦陳文義。民始曰。上天不言。而五行成之。百物生焉。聖人無爲。而群工輔之。庶績熙焉。堯舜之垂拱致治。專由皐夔協贊之力耳。人君體天道之方。惟在得人而已。此等處。伏願留神焉。濟恭曰。上番所陳。以大體言之。而下番所陳。誠甚好矣。夫子之時。門人之親灸如子貢輩。多有得於日用事爲之間。夫子猶以予欲無言警之。降至後世。聖遠言湮。學者之觀聖人。徒在於陳編斷簡之間。其言益繁而其效愈邈。還不如當日無言之時矣。柱老曰。諸臣所陳甚好。臣則別無所達矣。上曰。鈍滯之人謂之愚。而今曰愚也詐。愚是暗昧。詐乃奸黠。則愚與詐。相反甚遠。而以詐爲言。其義何也。儒慶曰。暗味無知之中。亦有些少狡僞之心。至於挾詐而妄作。古人所謂習相遠者。是也。民始曰。上古之時。風氣淳厖。人之愚者。惟朴直而已。後世則習俗漸變。愚者亦詐矣。上曰。愚而直。則容或有之。而愚者而詐。未之聞也。濟恭曰。愚而直者。以不知爲不知。故歸於直。愚而詐者。以不知爲知。故歸於詐。是所謂性相近而習相遠也。上曰。惡紫之奪朱。惡鄭聲之亂雅樂。惡利口之覆邦家。聖人之訓。申申諄複。不一而足。雖以史籍所載見之。大而弑君與父。小而患得患失者。歷落可考矣。利口之人。似是而非。似忠而奸。變亂事實。疑惑人心。畢竟至於凶國害家而止。其禍可勝言哉。儒慶曰。盧杞李林甫之事。尤可見矣。有成曰。君心之易惑。莫如利口。自外面看之。其言似忠而悅而信之。則其禍甚大。尤可畏也。濟恭曰。聖人千言萬語。皆隨事而言之。利口之害。欺人最易。故終至於覆邦家而後已。紫朱鄭聲之喩。亦言欺蔽之意也。上曰。然矣。上曰。旣曰予欲無言。又曰天何言哉。聖人此語。豈無以哉。上古堯舜之時。垂衣裳而天下自治。無爲而化。不言而成。觀感於變之效。無待乎言辭之諄複。至若夫子之世。遭時不同。天運之變。譬如春夏秋冬之相代。以聖人天縱之姿。旣不得君師之位。故惟以繼往開來。爲萬世開太平爲己任。則當是時也。子若不言。子貢輩何述之歎。姑舍是。千載之下。後學將何所模範而取則乎。然則夫子無言之訓。似是設辭耶。儒慶曰。子貢本來多言。故夫子以無言警之矣。民始曰。大體則是隨事善誘之意。而此特出於一時所敎。恐非眞欲無言也。上掩案冊。宗武臣先退。上曰。臺諫進前。有慶顧謂儒慶等曰。今日三司合辭。有目下新發啓者矣。儒慶曰。合辭之規。必先簡通謹悉。商議停當。然後乃可發啓。而今於前席。始乃知之。揆以體例。有難隨參矣。上曰。都憲與儒臣。少退楹外。商議後前啓。可也。有慶等出楹外。相議後進伏。而儒慶以有違格例。終不肯參。上命賤臣曰。汝其問于兩司書吏。以合辭之未簡通。而自前席直發啓。有前例與否知入。賤臣承命出。回奏曰。臣問于兩司吏。則有前例云矣。儒慶曰。三司合啓。何等體重。而在外時。旣未見簡通。臨時猝發。終欠體例。臣則決難隨參矣。有慶曰。入侍前。雖欲發簡通。而旣未肅謝。則何以發簡通。肅謝後雖欲發簡通。而入侍命下。亦無發簡通之暇。且事在目下。豈可以在外時未簡通之故。不爲發啓耶。儒慶先退。上曰。今日國綱。可謂掃如矣。民始曰。果如聖敎矣。俄以李儒慶事觀之。紀綱可謂末如何矣。上曰。只擧下端。有慶孟養有成曰。請喬桐府黜置罪人鄭致達妻。快正王法。以洩神人之憤。上曰。不允。有慶孟養有成曰。請還寢遠竄罪人韓翼謩金吾草記勿施之命。仍施遠竄之典。上曰。不允。有慶孟養有成曰。請放歸田里罪人金相福。亟令王府。拿鞫嚴問。快正王法。上曰。不允。有慶孟養有成曰。請黑山島圍籬罪人龜柱。亟加嚴鞫。快正王法。上曰。不允。有慶孟養有成曰。洪樂純。性本奰慝。行又陰譎。平生伎倆。只圖濟己私而充壑慾。素心濫猾。不知敬君父而畏國法。自在當時。世固目之以愚蠢無識之人。及其地處漸盛。形勢漸張之後。癡頑之氣。日以放肆。經營之計。日以安排。噫。其地處之盛。形勢之張。非其自致。卽乃姪之故。則固當與其姪。同心協力。圖報隆恩之萬一。而乃於叔姪之間。反生計較之心。自率舊識。異其趨向。數年之前。又有大小洪之目。已非人理之所可爲。而近來權位益高。主張自辦之後。又値乃姪之謝事。遂生專擅之意。漸謀攘奪之計。別立門戶。廣樹黨與。一世之人。瞠然莫適所向。自古權奸之輩。雖於至親。不相顧藉。而豈忍於父子叔姪之倫。有此變怪也哉。臣固不欲索言。以傷風化。而有口公傳。無人不知。則此人倫之罪人也。殿下之擢用此人者。非爲其才智之出類。德望之踰人也。特以乃姪之叔。或意其一心向國。不負我殿下。而眷遇之隆。反作籍賣之資。委毗之篤。遂爲竊弄之階。乃以爲國家之事在吾掌握。縉紳之士入吾圈套。爪牙旣張。鷹犬俱集。以無嚴無忌之心。生不奪不厭之慾。頤指意使。逐去首席。揚楊獨相。志氣橫溢。一國風靡。勢熖日熾。威福不在於上。權柄遂移於下。國勢日孤。人心日懼。噫。殿下或意其不負國家。而乃反忘君負國。至於如此。則此國家之罪人也。嗚呼。北村之人。乃國家之讎也。雖其天網恢恢。脅從罔治。而凡今日爲臣子者。孰不疾惡斥絶。不欲與共立。而惟彼樂純。抑獨何心。忍忘國讎。不捨熟處。有釁累之人。必欲昭䆁而收用。已廢枳之人。亦復廌引而不置。李㴤尹弘烈李普溫之釁累。果何如。而每稱其冤。嗟惜不已。金鍾正洪檍之廢枳已久。而或擧擬於自己秉銓之時。或力勸於他人行政之日。收召怨國之徒。以爲市恩之計。其心所在。誠不可曉。至於領府事。卽討逆之人。而驅其兄於劇逆之科。必欲湛滅之。兄爲逆矣。弟其免乎。噫。明義錄。卽辨忠逆而正義理之書。則其家之人。尤當服膺講明之。而今乃附逆之人。必欲昭釋之。討逆之人。必欲湛滅之。義理由是而將淆。忠逆由是而莫辨。則此明義錄之罪人也。惟此三大罪。已是罔赦之案。而至若乙未冬。是何等時也。此正人臣明目張膽。矢死靡他之日。而反懷其然。豈其然之心。則其罪又當如何。噫。其所負犯。若是深重。而及其處分。不過削黜。上旣有太寬之失。下必有請討之擧。而餘威所及。莫敢誰何。已過月餘。尙無一言。權勢之隆赫。於此可驗。臣又於近日仄聽傳聞。有所痛惋而憤慨者。樂純之負犯。或爲之稱冤。殿下之傳敎。或爲之抑勒云云。力抗天威。輕視王言如此。噫嘻。痛矣。背公黨私之徒。只知有樂純。不知有國家。人心之陷溺。胡至此極。而殿下之威令。反不如樂純之勢熖。此而置之。則國之不亡。將無幾矣。請削黜罪人洪樂純。爲先中途付處。上曰。無或過中之甚乎。不允。有慶孟養曰。請濟州牧移配罪人敬彬。亟令王府。更爲設鞫得情。上曰。不允。有慶孟養曰。請彦衡養遂獻遂。並令王府。設鞫嚴問。上曰。不允。有慶孟養曰。請寢寑會遂酌處之命。仍令王府。設鞫得情。上曰。不允。有慶孟養曰。請還寢李觀源定配之命。更令王府。設鞫得情。上曰。不允。有慶孟養曰。請遲晩後物故罪人啓能。亟施孥籍之典。上曰。不允。有慶孟養曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。有慶孟養曰。請物故罪人志恒之支屬應坐者。絶島散配。上曰。不允。有慶曰。請大靜縣爲奴罪人金壽賢。依律處斷。上曰。不允。有慶曰。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。有慶曰。請梁山郡定配罪人錫達。依律處斷。上曰。不允。有慶曰。請削黜罪人金漢耆。亟施竄配之典。上曰。亟停勿煩。有慶曰。請大靜縣定配罪人聖中。亟令王府。設鞫嚴問。期於得情。快正王法。上曰。不允。有慶曰。請削版罪人有臣宗甲義駿。竝令王府。設鞫嚴問。依律處斷。上曰。不允。有慶曰。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。亟停勿煩。有慶曰。請楸子島定配罪人趙嵎。亟寢酌處之命。仍令王府。設鞫得情。快正王法。上曰。亟停勿煩。有慶曰。請薪智島荐棘罪人瑩中。設鞫嚴問。快施當律。上曰。不允。有慶曰。請濟州牧定配罪人後樂。亟令王府。更加嚴鞫。期於得情。上曰。不允。有慶曰。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。有慶曰。請楸子島安置罪人李普行。亟令王府。拿鞫嚴問。上曰。不允。有慶曰。臣姿性魯下。言議巽軟。淸朝風憲之長。自知不稱。而向叨是職。竊附無隱之悃。略控草草之說。及承聖批。不惟不賜允可。誨責備至。臣滿心慙愧。至今惶汗。不意柏府除命。又下於千萬夢寐之外。臣追愆訟尤。豈有一分承當之勢。而顧今國是未定。公議莫伸。聲討是急。他不暇顧。章皇出肅。冒没登筵。而因仍蹲據。斷無是理。請命遞斥臣職。上曰。勿辭。亦勿退待。孟養曰。請大靜縣爲奴罪人金壽賢。更令王府。設鞫嚴問。依律處斷。上曰。不允。孟養曰。請爲奴罪人河翼龍金重得。亟命王府。設鞫得情。快正王法。上曰。不允。孟養曰。請海南縣定配罪人李弘濟。亟令王府。設鞫嚴問。上曰。不允。孟養曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。孟養曰。請海美縣定配罪人申光復。更令王府。嚴鞫得情。上曰。不允。孟養曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。孟養曰。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。孟養曰。請減死安置罪人大燮。亟寢酌處之命。仍令王府。設鞫得情。快正王法。上曰。不允。孟養曰。請減死罪人弼海。亟寢酌處之命。仍令王府。設鞫得情。快正王法。上曰。不允。孟養曰。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。不允。孟養曰。請恒善支屬。亟命散配。日謙兄弟。竝投絶島。以嚴隄防。上曰。不允。孟養曰。請荐棘罪人瑩中。亟令王府。設鞫嚴問。快施當律。上曰。不允。孟養曰。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。孟養曰。請河東府減死定配罪人昌鼎。依律處斷。上曰。不允。孟養曰。請濟州牧減死定配罪人範聖。依律處斷。上曰。不允。孟養曰。請減死定配罪人德秀。亟令王府。更加嚴鞫。快正王法。上曰。不允。孟養曰。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。上曰。亟停勿煩。孟養曰。請逆賊尙魯。亟施孥戮之典。上曰。不允。命書傳敎曰。前例有無。發啓與否毋論。若使三司進參。則豈有今日筵席之紛紜。詣臺外承牌臺諫。不入來玉堂。一倂遞差。又命書傳敎曰。政官牌招開政。柱老曰。筵體至嚴。而校理李儒慶。擧措乖當。極爲寒心。從重推考。何如。上曰。依爲之。命退。諸臣以次退出。